
Spracované dňa 3 MACROBUTTON "[dátum]" .4.2025
Zodpovedá: Ing. Katarína Koncošová, PhD., prednostka MsÚ
Číslo spisu: 42242/2025
Návrh uznesenia

Mestské zastupiteľstvo mesta Trnava po prerokovaní:

1. Berie na vedomie 
zámer založenia energetického spoločenstva v zmysle zákona č. 251/2012 Z.z. o energetike a o zmene a doplnení niektorých zákonov v znení neskorších predpisov („zákon o energetike“) v záujme rozvoja obnoviteľných zdrojov energie mesta, zvýšenia efektívnosti ich využitia a znižovania energetickej závislosti na odbere elektriny z centrálnych zdrojov
2. Súhlasí
s vytvorením energetického spoločenstva mesta Trnavy v zmysle zákona o energetike a dotknutej legislatívy ako záujmového združenia právnických osôb založeného Mestom Trnava a členmi združenia - právnickými osobami v zakladateľskej a zriaďovateľskej pôsobnosti mesta, prípadne tretími osobami (odberateľmi elektriny)
3. Ukladá
Mestskému úradu v Trnave

a) spracovať príslušnú dokumentáciu a podniknúť právne a administratívne kroky smerujúce k založeniu energetického spoločenstva
b) zabezpečiť výber odborne spôsobilej osoby pre výkon služieb správcu energetického spoločenstva a v súčinnosti s ním spracovať dokumentáciu na založenie energetického spoločenstva a zabezpečiť potrebné úkony smerujúce k registrácii a získaniu osvedčenia Úradu pre reguláciu sieťových odvetví
Termín: do 30.9.2025
Dôvodová správa

Zákon o energetike umožnil komunite odberateľov elektriny vytvárať neziskové právnické osoby, ktoré spoločne zabezpečujú svoje energetické potreby, pričom ich pôsobenie v energetike nie je považované za podnikanie.

Mesto Trnava na úrovni samosprávy patrí medzi lídrov v nasadzovaní obnoviteľných zdrojov na mestských budovách a zariadeniach a vytvorenie energetického spoločenstva je prirodzeným krokom, ktoré členom takéhoto spoločenstva bude prinášať nielen efektívnejšie využívanie zdrojov formou zdieľania a virtuálnej batérie, ale zavedením zúčtovacej ceny pre členov spoločenstva prinesie znižovanie platieb za odobratú elektrinu od dodávateľa. Prínosom zavedenia zúčtovacej ceny je tvorba finančných prostriedkov na ďalší rozvoj energetických zariadení v prospech členov energetického spoločenstva.

Zámerom vytvorenia energetického spoločenstva na úrovni mesta Trnava je profesionalizácia aktivít súvisiacich so znižovaním odberu elektriny a zavádzaním obnoviteľných zdrojov energie. 
Energetické spoločenstvo sa zriadi na účel výroby elektriny, dodávky elektriny, zdieľania elektriny, uskladňovania elektriny, činnosti agregácie, distribúcie elektriny, prevádzky nabíjacích staníc, alebo výkonu iných činností alebo poskytovania iných služieb súvisiacich so zabezpečovaním energetických potrieb jej členov, t.j. Mesta Trnava a najmä organizácií v jeho pôsobnosti (školy, športoviská, verejné osvetlenie atď.). s cieľom realizácie environmentálnych, hospodárskych alebo sociálnych komunitných prínosov pre členov energetického spoločenstva.
Hlavný cieľ je zabezpečiť členom spoločenstva najekonomickejší prístup k elektrine z obnoviteľných zdrojov a realizácia environmentálnych, hospodárskych a sociálnych komunitných prínosov pre členov spoločenstva.
Sledované ciele:

a) zvýšenie efektívnosti zdieľania prebytkov elektriny vyrobenej z fotovoltaických elektrárni mesta Trnava
· prebytok výroby elektriny do sústavy 2024:  277 MWh v cene 25 000 €

· prebytky sa v rámci energetického spoločenstva dajú nielen zadarmo zdieľať, ale iným členom spoločenstva odpredať, čím môžu školy a škôlky získať zdroj financovania

· dodávať elektrinu z obnoviteľných zdrojov energie (OZE) v rámci spoločenstva v čase vysokých cien elektriny na SPOTE

b) využitie batériových úložísk pre ukladanie prebytkov a ich využitie pre zníženie nákladov na elektrinu pre verejné osvetlenie mesta
c) možnosti získania elektriny z OZE aj iných právnických osôb na území mesta
d) sebestačnosť mesta v zásobovaní elektrinou z obnoviteľných zdrojov energie
e) flexibilita pre bilancovanie odchýlky dodávateľa za dohodnutú cenu
Postup zriadenia a fungovania energetického spoločenstva:

a) právna forma: záujmové združenie právnických osôb

(poznámka: činnosť energetického spoločenstva nie je podnikaním v energetike)

b) žiadosť o získanie osvedčenia o energetickom spoločenstve na ÚRSO

c) registrácia členov, ich evidencia a oznámenie dodávateľovi elektriny
d) určenie správcu spoločenstva za účelom administratívneho a správcovského dohľadu nad činnosťou spoločenstva
e) činnosť energetického spoločenstva sa dá kedykoľvek ukončiť, prípadne člen spoločenstva môže kedykoľvek bez sankcií a iných dopadov svoje členstvo ukončiť

Základný rámec služieb správcu energetického spoločenstva:

a) správa členov energetického spoločenstva, príprava zmluvných vzťahov súvisiacich s výrobou, dodávkou a zdieľaním elektriny medzi členmi

b) správa odberných miest elektriny členov energetického spoločenstva

c) evidencia odberných miest elektriny v energetickom dátovom centre a OKTE

d) zdieľanie elektriny medzi členmi + stanovenie zúčtovacej ceny 

e) využívanie virtuálnej batérie pre energetické spoločenstvo

f) riadenie akumulácie elektriny a prevádzka nabíjacích staníc pre členov ES

g) rozúčtovanie nákladov a výnosov jednotlivých členov ES

Právny základ - zákon č. 251/2012 Z. z. (zákon o energetike)
§ 11a

Energetické spoločenstvo a komunita vyrábajúca energiu z obnoviteľných zdrojov


(1) Energetickým spoločenstvom je právnická osoba,

a) ktorá je založená na účel výroby elektriny, dodávky elektriny, zdieľania elektriny, uskladňovania elektriny, činnosti agregácie, distribúcie elektriny, prevádzky nabíjacej stanice alebo výkonu iných činností alebo poskytovania iných služieb súvisiacich so zabezpečovaním energetických potrieb jej členov alebo spoločníkov (ďalej len "člen") s cieľom realizácie environmentálnych, hospodárskych alebo sociálnych komunitných prínosov,

b) ktorá nevykonáva činnosti podľa písmena a) za účelom dosiahnutia zisku,

c) do ktorej je možno vstúpiť, nadobúdať podiel alebo inak sa stať členom, a z ktorej je možné vystúpiť, ukončiť účasť alebo členstvo na základe rozhodnutia člena a

d) ktorej členmi, ktorí samostatne alebo spoločne s inými členmi môžu vykonávať kontrolu v energetickom spoločenstve, sú len fyzické osoby, malé podniky,28a) vyššie územné celky alebo obce v územnom obvode vyššieho územného celku, v ktorom má sídlo energetické spoločenstvo.


(2) Komunitou vyrábajúcou energiu z obnoviteľných zdrojov je právnická osoba,

a) ktorá je založená na účel výroby elektriny z obnoviteľných zdrojov energie alebo biometánu a ktorá súčasne môže byť založená na účel dodávky elektriny alebo plynu, zdieľania elektriny z obnoviteľných zdrojov energie alebo biometánu, uskladňovania elektriny z obnoviteľných zdrojov energie, činnosti agregácie, distribúcie elektriny, prevádzky nabíjacej stanice alebo výkonu iných činností alebo poskytovania iných služieb súvisiacich so zabezpečovaním energetických potrieb jej členov s cieľom realizácie environmentálnych, hospodárskych alebo sociálnych komunitných prínosov,

b) ktorá nevykonáva činnosti podľa písmena a) za účelom dosiahnutia zisku,

c) do ktorej je možno vstúpiť, nadobúdať podiel alebo inak sa stať členom, a z ktorej je možné vystúpiť, ukončiť účasť alebo členstvo na základe rozhodnutia člena,

d) ktorej členmi sú len fyzické osoby, malé a stredné podniky,28b) vyššie územné celky alebo obce v územnom obvode vyššieho územného celku, v ktorom má sídlo komunita vyrábajúca energiu z obnoviteľných zdrojov, a

e) ktorej členovia oprávnení samostatne alebo spoločne s inými členmi vykonávať kontrolu v komunite vyrábajúcej energiu z obnoviteľných zdrojov majú trvalý pobyt alebo sídlo na území vyššieho územného celku, v ktorom je umiestnené zariadenie na výrobu elektriny z obnoviteľných zdrojov energie alebo zariadenie na výrobu biometánu vlastnené komunitou vyrábajúcou energiu z obnoviteľných zdrojov alebo väčšina takých zariadení, ak komunita vyrábajúca energiu z obnoviteľných zdrojov vyrába elektrinu alebo plyn vo viacerých takých zariadeniach; ak nemožno určiť vyšší územný celok podľa predchádzajúcej vety, určí sa podľa sídla komunity vyrábajúcej energiu z obnoviteľných zdrojov.


(3) Za energetické spoločenstvo sa považuje aj komunita vyrábajúca energiu z obnoviteľných zdrojov, ak tento zákon neustanovuje inak.


(4) Ak podľa osobitného predpisu,28c) zakladateľského dokumentu alebo stanov energetické spoločenstvo alebo komunita vyrábajúca energiu z obnoviteľných zdrojov môže medzi členov rozdeliť najviac 50% vytvoreného zisku, na účely tohto zákona sa činnosti podľa odseku 1 písm. a) alebo odseku 2 písm. a) nepovažujú za vykonávané za účelom dosiahnutia zisku.


(5) Splnenie podmienok podľa odseku 1 alebo odseku 2 preukazuje energetické spoločenstvo alebo komunita vyrábajúca energiu z obnoviteľných zdrojov v právnych vzťahoch s inými účastníkmi trhu s elektrinou alebo účastníkmi trhu s plynom osvedčením. Osvedčenie vydáva a ruší úrad. Na vydanie osvedčenia sa primerane použijú ustanovenia § 6 ods. 9 až 14.


(6) Úrad vydá osvedčenie do 30 dní na základe písomnej žiadosti osoby, ktorá preukáže splnenie podmienok podľa odseku 1 alebo odseku 2. Ak žiadateľ nesplní podmienky na vydanie osvedčenia, úrad rozhodnutím žiadosť o vydanie osvedčenia zamietne.


(7) Osvedčenie podľa odseku 5 obsahuje tieto náležitosti:

a) označenie úradu,

b) názov alebo obchodné meno energetického spoločenstva alebo komunity vyrábajúcej energiu z obnoviteľných zdrojov,

c) adresu sídla a identifikačné číslo organizácie energetického spoločenstva alebo komunity vyrábajúcej energiu z obnoviteľných zdrojov,

d) vyhlásenie o tom, že žiadateľ je energetickým spoločenstvom alebo komunitou vyrábajúcou energiu z obnoviteľných zdrojov podľa tohto zákona,

e) dátum vydania osvedčenia,

f) podpis s uvedením mena, priezviska a funkcie oprávnenej osoby a odtlačok úradnej pečiatky.


(8) Ak energetické spoločenstvo alebo komunita vyrábajúca energiu z obnoviteľných zdrojov prestali spĺňať niektorú z podmienok podľa odseku 1 alebo odseku 2, oznámi to bezodkladne úradu.


(9) Ak úrad zistí, že energetické spoločenstvo alebo komunita vyrábajúca energiu z obnoviteľných zdrojov prestali spĺňať niektorú z podmienok podľa odseku 1 alebo odseku 2, alebo vykonávajú činnosť v rozpore s účelom, na ktorý sú založené, vyzve energetické spoločenstvo alebo komunitu vyrábajúcu energiu z obnoviteľných zdrojov k vykonaniu nápravy a určí im na to primeranú lehotu.

a) 
(10) Úrad zruší osvedčenie, ak zistí, že

b) energetické spoločenstvo alebo komunita vyrábajúca energiu z obnoviteľných zdrojov po vydaní osvedčenia prestali spĺňať niektorú z podmienok podľa odseku 1 alebo odseku 2, alebo vykonávajú činnosť v rozpore s účelom, na ktorý boli založené, a v lehote určenej úradom nevykonali nápravu alebo

c) osvedčenie je vydané na základe nepravdivých údajov.


(11) Úrad eviduje vydané osvedčenia energetických spoločenstiev a komunít vyrábajúcich energiu z obnoviteľných zdrojov. Úrad uverejňuje zoznam energetických spoločenstiev a komunít vyrábajúcich energiu z obnoviteľných zdrojov na svojom webovom sídle.

Analýza stavu energetickej sebestačnosti mesta Trnava
po implementácii obnoviteľných zdrojov energie

Mesto Trnava sa v posledných rokoch aktívne venuje implementácii obnoviteľných zdrojov energie s cieľom znižovať energetické náklady a zvyšovať energetickú sebestačnosť. Jedným z kľúčových krokov bola a aj v budúcnosti na ďalších objektoch bude, inštalácia fotovoltických systémov na budovách základných škôl a zimného štadióna, ktoré výrazne prispievajú k výrobe elektrickej energie z obnoviteľných zdrojov. Mesto dnes vyrába elektrinu na 16 fotovoltických elektrárňach a vyrobenú a nespotrebovanú elektrinu („prebytok elektriny“) zdieľa a ukladá v rámci mesta a mestských organizácii, celkovo 204 odberných miest. Služby, ktoré boli predmetom verejného obstarávania, sú spoplatnené dodávateľom podľa množstva vo virtuálnej batérii uloženej, alebo v reálnom čase elektriny zdieľanej v iných odberných miestach.

Analýza sa zameriava na podmienky aktuálneho stavu, porovnanie alternatívnych riešení a návrh konkrétnych riešení, ktoré by mohli prispieť k dlhodobej udržateľnosti a efektívnejšiemu využívaniu vyrobenej elektriny v rámci Mesta Trnava.

Cieľom analýzy je vyhodnotiť možnosti optimalizácie využitia vyrobenej elektriny prostredníctvom akumulácie elektriny a iných činností, ktoré umožňuje zriadenie energetického spoločenstva v podmienkach Mesta Trnava. Navrhované riešenie  umožní lepšie hospodárenie s vyrobenou elektrinou a zníži závislosť od cien krátkodobého trhu s elektrinou. 

Súčasný stav:
V decembri 2024 splnilo technické podmienky prihlásenia zdroja 7 výrobných zdrojov. Celkový inštalovaný výkon nových zdrojov je 257,80 kWp.

V tabuľke je mesačný prehľad spotrebovanej a vyrobenej elektriny za rok 2024 a aktuálne hodnoty za január 2025. V stĺpci výroba je zaznamenaná len prebytková elektrina, t.j. elektrina ktorá nebola spotrebovaná priamo v odbernom mieste výrobcu. 

	Mesiac
	Spotreba [MWh]
	Výroba [MWh]

	Január (2025)
	774,54
	2,69

	Február
	688,40
	7,99

	Marec
	648,80
	22,88

	Apríl
	585,57
	34,29

	Máj
	418,06
	43,64

	Jún
	429,01
	46,18

	Júl
	535,46
	64,20

	August
	592,06
	53,29

	September
	624,60
	25,23

	Október
	744,36
	12,47

	November
	748,18
	5,74

	December
	755,07
	3,21

	Suma
	7 544,12
	321,80


Predpokladané ročné náklady Mesta Trnava pre rok 2025 z uloženej a zdieľanej elektriny sú odhadované na 10 000€. Predpokladaný náklad vzniká ako súčin prebytkovej elektriny a poplatku za služby. V roku 2024 bolo vyrobených 320 MWh, ktoré sa v pomere 50/50 zdieľali a ukladali do virtuálnej batérie. V roku 2025 je odhadovaný nárast vyrobenej elektriny najmä zo zdrojov, ktorým bolo schválené pripojenie do siete na konci roka 2024.

Zdieľanie elektriny je vyhodnotenie odberu a výroby elektriny v 15 minútových intervaloch, pričom ak výkon výroby elektriny prevyšuje aktuálnu spotrebu odberného miesta na ktoré sa elektrina zdieľa, tak sa zvyšok ukladá do požičovne elektriny odberného miesta, ktoré elektrinu vyrobilo.

Rovnomerná metóda zdieľania elektriny, ktorú mesto malo v podmienkach verejného obstarávania, je sčítanie celkovo vyrobeného prebytku elektriny, ktorý sa delí medzi 204 odberných miest rovnakým výkonom.

Hlavnou výzvou pri súčasnom systéme sú rozhodujúce sledované obdobia, ktorým je obdobie odstávky zimného štadiónu, na ktorom je aktuálne inštalovaná 90 kWp elektráreň a druhým sú letné prázdniny vzhľadom na rozsiahlu celkovú inštaláciu na strechách základných a materských škôl.
Sledované obdobie - odstávka zimného štadiónu

Vyhodnotenie sa delí na hodnoty v pracovnom týždni a cez víkend. Dôvodom je výrazný pokles dennej spotreby a cien elektriny počas víkendov. Do vyhodnotenia vstupujú hodnoty spotrebovanej a vyrobenej elektriny či priemerná cena na krátkodobom trhu.
	[image: image2.png]Odstavka zimného Stadiénu - pracovny tyzden

	Graf č.1 porovnanie spotreby a výroby elektriny v závislosti od ceny na krátkodobom trhu


Fotovoltická elektráreň „Zimný štadión“ bola pripojená 13.12.2024. V grafe č.1 a 2 nie je zohľadnená dodatočná výroba elektriny z tohto zdroja. Cez pracovný týždeň je vyrobená elektrina v jednotlivých hodinách nižšia ako spotreba a je možné celú vyrobenú elektrinu zdieľať medzi odberné miesta v Meste Trnava. Cez víkend už denná spotreba klesá a výroba zo zdrojov v niektorých hodinách dňa prevyšuje aktuálnu spotrebu. Takto vyrobená elektrina sa ukladá do požičovne elektriny odberného miesta, ktoré elektrinu vyrobilo. Tým sa zabezpečí 100%-né využitie vyrobenej elektriny.

Ďalší sledovaný aspekt je priemerná cena na krátkodobom trhu voči krivke priemernej spotreby a výroby elektriny. Cez deň v čase, keď fotovoltické elektrárne vyrábajú najviac elektriny je cena elektriny nízka, naopak, keď slnko už nesvieti je cena násobne drahšia. Spotreba a cena elektriny rastie priamo úmerne k večerným hodinám, kedy slnko už nesvieti. Rast spotreby prisudzujeme verejnému osvetleniu.
	[image: image3.png]Odstavka zimného Stadiénu - vikend

	Graf č.2 porovnanie spotreby a výroby elektriny v závislosti od ceny na krátkodobom trhu


Sledované obdobie - letné školské prázdniny

Mesto Trnava má na budovách škôl nainštalovaných celkovo 503 kWp fotovoltických elektrární. Školy počas júla a augusta odoberajú minimálne množstvo elektriny, vyrobený prebytok elektriny je poskytnutý k zdieľaniu medzi ostatné odberné miesta v rámci Mesta Trnava. Vyhodnotenie sa rovnako ako v predchádzajúcom bode delí na dve časti.

	Graf č.3 porovnanie spotreby a výroby elektriny v závislosti od ceny na krátkodobom trhu


Počas pracovného týždňa priemerná denná spotreba je stále vyššia ako prebytok elektriny, ktorý sa vyrobí na jednotlivých elektrárňach a je možné ju celú zdieľať v rámci odberných miest.

Víkendové denné spotreby počas letných prázdnin sú vyššie ako počas odstávky zimného štadiónu. Nárast spotreby je pravdepodobne spôsobený otvorením zimného štadiónu a chladením klimatizačnými zariadeniami. Hodnoty spotreby sú prevzaté z roku 2024, v tom čase na zimnom štadióne ešte nebola nainštalovaná fotovoltická elektráreň. Pre rok 2025 predpokladáme, že oranžová krivka „Spotreba“ bude ponížená o vyrobenú a spotrebovanú elektrinu na štadióne.

	Graf č.4 porovnanie spotreby a výroby elektriny v závislosti od ceny na krátkodobom trhu


Podobne ako v predchádzajúcom období platí, že v čase výroby elektriny je cena krátkodobého trhu nízka a cena spolu so spotrebou narastajú večer.
Návrh zníženia nákladov a záverečné odporúčanie:
Inštalácia batériových úložísk umožní mestu ukladať prebytočnú elektrinu v čase nízkej ceny na krátkodobom trhu s elektrinou a následne ju využiť v období s vyššou cenou. Toto riešenie významne zníži závislosť od zmien na krátkodobom trhu. Z grafov č.1 až č.4 vyplýva, že denná spotreba od mája do augusta je značne pokrytá z fotovoltických elektrární, avšak v danom čase je nízka a v niektorých momentoch i záporná cena. Spotreba výrazne narastá až so zapnutím verejného osvetlenia. Spotrebu je možné ponížiť akumulovanou elektrinou a to najmä v čase, kedy je cena elektriny najvyššia.

Zriadenie energetického spoločenstva predstavuje ďalší krok k zlepšeniu energetického manažmentu v meste. Službu zdieľanie elektriny môže energetické spoločenstvo vykonávať samo, bez poplatku a metódou aká mu najviac vyhovuje (napr. pomerovo podľa veľkosti spotreby, alebo prioritne napr. pre domovy sociálnych služieb).

Správca energetického spoločenstva odbremení zriaďovateľa spoločenstva od všetkých administratívnych náležitostí vedenia energetického spoločenstva, vyhodnotenia dátových tokov a prípadného rozúčtovania členov spoločenstva. Správca spoločenstva poskytuje súčasne energetické poradenstvo členom spoločenstva s cieľom zníženia nákladov a efektívnejšieho riadenia spotreby mesta.

Mesto Trnava môže v energetickom spoločenstve zaviesť zúčtovaciu cenu odberu vyrobenej elektriny. Prínosom zavedenia zúčtovacej ceny je tvorba finančných prostriedkov na ďalší rozvoj energetických zariadení v prospech členov energetického spoločenstva. Princíp neziskovosti v inak náročných až nedostupných činností v oblasti energetiky, keď tieto v podmienkach ES „nie sú podnikaním“, dáva predpoklad, že Mesto Trnava získa zriadením energetického spoločenstva nástroj, na:

· optimalizáciu a zefektívnenie prevádzky všetkých technických zariadení členov ES

· objektivizáciu rozúčtovania súvisiacich nákladov a výnosov medzi členov ES
· profesionalizáciu odborných činnosti a zmenu myslenia pri posudzovaní aktivít, keď zisk dodávateľa príslušnej aktivity, je nahradený neziskovosťou v prospech členov ES.
Vytvorením energetického spoločenstva zostáva zachovaný princíp transparentnosti verejného obstarávania tak, že samotné ES je verejným obstarávateľom v súlade s príslušnou legislatívou.

Rozhodujúcimi faktormi do budúcnosti energetického manažmentu mesta tak predstavuje implementácia akumulácie elektriny a zriadenie energetického spoločenstva. Významný potenciál má energetické spoločenstvo pri zvyšovaní objemu výroby elektriny s OZE na ďalších objektoch. Taktiež možno očakávať prínos aj pri zavádzaní agregácie flexibility a prevádzkovania nabíjacích staníc elektromobilov. Vďaka týmto opatreniam by sa zabezpečilo efektívnejšie využitie vyrobenej elektriny, znížila by sa závislosť na externých službách a optimalizovali by sa prevádzkové náklady.

Inštalácia zariadení na akumuláciu elektriny zníži náklad za odber elektriny vzhľadom na cenové rozdiely na krátkodobom trhu s elektrinou. Energetické spoločenstvo so zavedením zúčtovacej ceny zabezpečí rozvoj ďalších energeticky efektívnych zariadení, kontrolu nad spotrebou a výrobou elektriny, čím sa zvýši stabilita a ekonomická efektívnosť celého systému.

Porovnaním nákladov na existujúce služby zdieľania elektriny a navrhované riešenie správy energetického spoločenstva je zrejmé, že nový model je finančne výhodnejší.
Vytvorenie energetického spoločenstva tak má prispieť k ekonomicky efektívnemu a ekonomicky udržateľnému energetickému manažmentu potrieb Mesta Trnava.

